Il-kundanna tal-idolatri U ġew għandi xi wħud mix-xjuħ ta' Iżrael u qagħdu bilqiegħda quddiemi. U ġietni l-kelma tal-Mulej u qalli: "O bniedem, dawn in-nies laqgħu f'qalbhom lil allathom u jżommu dejjem quddiem għajnejhom il-kaġun ta' dnubiethom. Se nħallihom jistħarrġuni? Mela kellimhom u għidilhom: 'Dan jgħid Sidi l-Mulej: Kull min minn dar Iżrael jilqa' lil allatu f'qalbu u jżomm quddiem għajnejh il-kaġun ta' dnubu u jmur għand il-profeta, jien stess, il-Mulej, inwieġbu minkejja l-kotra ta' allatu.' Hekk dar Iżrael tħossha f'qalbha li twarrbu minni minħabba l-kotra ta' allathom. "Għalhekk għid lil dar Iżrael: 'Dan jgħid Sidi l-Mulej: Duru u erġgħu lura minn allatkom u dawru wiċċkom mill-qżiżijiet tagħkom. Għax kull min mar minn dar Iżrael, jew mill-barranin li jgħixu f'Iżrael, jitwarrab minni u jilqa' f'qalbu 'l allatu u jżomm quddiem għajnejh il-kaġun ta' dnubu, u mbagħad imur għand il-profeta jistaqsini permezz tiegħu, jiena, jiena stess, il-Mulej inwieġbu. U ndawwar wiċċi lejh u nagħmel minnu sinjal u proverbju, u nqaċċtu minn fost il-poplu tiegħi, u tkunu tafu li jien il-Mulej. "U jekk il-profeta jitqarraq u jgħid xi kelma, inkun jien , il-Mulej, li nkun qarraqt b'dan il-profeta, u mmidd idi għal fuqu u neqirdu minn fost il-poplu tiegħi Iżrael. U jkollhom jerfgħu l-kastig ta' dnubhom; bħall-kastig ta' min jistħarreġ, hekk il-kastig tal-profeta. Biex b'hekk ma jintilfux aktar minn dar Iżrael minn warajja, u ma jitniġġsux iżjed bi dnubiethom kollha, imma jkunu l-poplu tiegħi, u jiena nkun Alla tagħhom.' Oraklu ta' Sidi l-Mulej." Id-dnub u l-kastig ta' Ġerusalemm U ġietni l-kelma tal-Mulej u qalli: "O bniedem, jekk xi pajjiż jidneb kontrija u jikser kelmtu miegħi, u jien immidd idejja għalih, u neqridlu l-ħażna tal-ħobż, u nibgħatlu l-ġuħ, u nqaċċat minnu nies u bhejjem, imqar jekk fih ikun hemm dawn it-tlieta min-nies: Noè, Danjel, u Ġob , dawn biss isalvaw ħajjithom minħabba l-ġustizzja tagħhom, oraklu ta' Sidi l-Mulej. "Jekk qatt nitlaq il-bhejjem selvaġġi f'xi pajjiż u jneżżgħuh min-nies, u jsir ħerba u ħadd ma jgħaddi minnu minħabba l-bhejjem, imqar jekk fih ikun hemm dawn it-tlieta min-nies, daqs kemm jien ħaj, oraklu ta' Sidi l-Mulej, dawn ma jsalvaw lil ħadd, la subien u la bniet; huma biss jeħilsu, u l-art issir ħerba. "Jekk ngħaddi x-xabla minn fuq dak il-pajjiż u ngħid: Ħa tgħaddi x-xabla minn fuq l-art u neqred minnha nies u bhejjem, imqar jekk fih ikun hemm dawn it-tlieta min-nies, daqs kemm jien ħaj, oraklu ta' Sidi l-Mulej, dawn ma jsalvaw lil ħadd, u la subien u la bniet, iżda huma biss jeħilsu. "Jekk nibgħat il-pesta fuq dak il-pajjiż u nserraħ is-saħna tiegħi fuqu bid-dmija biex neqred minnu nies u bhejjem, imqar jekk fih ikun hemm Noè, Danjel, u Ġob, daqs kemm jien ħaj, oraklu ta' Sidi l-Mulej, dawn ma jsalvaw lil ħadd, u la subien u la bniet; huma biss, minħabba l-ġustizzja tagħhom, jeħilsu ħajjithom. "Għax dan jgħid Sidi l-Mulej: U mqar jekk jien nibgħat fuq Ġerusalemm l-erba' kastigi ħorox tiegħi, xabla, ġuħ, bhejjem selvaġġi, u pesta, biex jeqirdu minnha nies u bhejjem, ara, għad jibqa' fiha xi fdal ta' meħlusin, li joħorġu lis-subien u l-bniet tagħhom! Dawn għad jiġu għandkom, u meta taraw l-imġiba u l-għemejjel tagħhom, intom titfarrġu għall-ħsara li nkun ġibt fuq Ġerusalemm, għal kulma nkun ġibt fuqha. Huma jfarrġukom u meta taraw l-imġiba tagħhom u l-għemejjel tagħhom, tkunu tafu li dak li nkun għamilt ma nkunx għamiltulha għal xejn, oraklu ta' Sidi l-Mulej."